Δε θα τα Πάρεις Μαζί σου

Το Δε θα τα πάρεις μαζί σου (αγγλ. You Can't Take It With You) είναι αμερικανική κωμωδία του 1938 σε σκηνοθεσία Φρανκ Κάπρα, βραβευμένη με Όσκαρ Καλύτερης Ταινίας. Πρωταγωνιστές αυτής της κλασικής ταινίας της χρυσής εποχής του Χόλλυγουντ είναι ο Τζέημς Στιούαρτ, η Τζην Άρθουρ, ο Λάιονελ Μπάρρυμορ κι ο Έντουαρντ Άρνολντ. Η ταινία βασίζεται στο βραβευμένο με Πούλιτζερ θεατρικό των Τζορτζ Σ. Κάουφμαν και Μος Χαρτ.

 Υπόθεση 
Η Άλις (Τζην Άρθουρ), το μοναδικό φυσιολογικό μέλος της εκκεντρικής οικογένειας Σύκαμορ, εργάζεται στην εταιρία του βιομήχανου Άντονυ Π. Κέρμπυ (Έντουαρντ Άρνολντ). Ο Κέρμπυ ετοιμάζεται να φτιάξει καινούργιο εργοστάσιο, αλλά για να το κάνει αυτό, πρέπει ν' αγοράσει 12 τετράγωνα κατοικημένης γης κι ο μόνος που δεν δέχεται να πουλήσει το σπίτι του στον Κέρμπυ είναι όλως τυχαίως ο παππούς της Άλις, ο Μάρτιν Βάντερχοφ (Λάιονελ Μπάρρυμορ), ο οποίος παρά τις δελεαστικές προσφορές του δικηγόρου του Κέρμπυ αρνείται να πουλήσει το σπίτι που στεγάζει ολόκληρη την ανέμελη οικογένεια Σύκαμορ. Τα προβλήματα διογκώνονται όταν η Άλις, γραμματέας του γιου του Κέρμπυ, Τόνυ (Τζέημς Στιούαρτ) κι ο Τόνυ ερωτεύονται και οι σνομπ Κέρμπυ αναγκάζονται ξαφνικά να παρευρεθούν για δείπνο στο σπίτι των εκκεντρικών Σύκαμορ με τους οποίους έχουν τόσα πολλά να χωρίσουν.

 Παραγωγή 
Η ταινία αυτή του Φρανκ Κάπρα γυρίστηκε την περίοδο που είχαν ξεκινήσει ήδη οι προστριβές του με τον διευθυντή της Columbia, Χάρρυ Κον, καθώς ο Κάπρα θεωρούσε ότι έχοντας σκηνοθετήσει τις μεγαλύτερες επιτυχίες του στούντιο δεν λάμβανε αυτά που του άρμοζαν. Έτσι μετά την ολοκλήρωση των γυρισμάτων του Χαμένος ορίζοντας (Lost Horizon) το 1937 έκανε ένα διάλειμμα σκεπτόμενος να σπάσει το συμβόλαιο του με την Columbia και βρισκόταν στα λόγια με τον παραγωγό Ντέηβιντ Ο. Σέλζνικ. Το 1938 έχοντας ήδη κερδίσει δύο Όσκαρ Σκηνοθεσίας, ο Κάπρα ήταν ο πιο ισχυρός άνδρας στο Χόλλυγουντ κι η αμοιβή που ζητούσε από τον Σέλζνικ ήταν τεράστια. Έτσι, η συμφωνία ναυάγησε κι ο Κάπρα γύρισε στην Columbia όπου ο Κον είχε αγοράσει το βραβευμένο το 1934 με Πούλιτζερ θεατρικό των Κάουφμαν και Μος You Can't Take It With You, το οποίο ο Κάπρα ήθελε καιρό να σκηνοθετήσει. Ο Κον διέθεσε υψηλό προϋπολογισμό για το σκηνοθέτη και μαζί μ' αυτόν και τους: Τζέημς Στιούαρτ, Τζην Άρθουρ & Λάιονελ Μπάρρυμορ. Παράλληλα με το ξεκίνημα των γυρισμάτων ξεκίνησαν κι οι προστριβές με τον μόνιμο συνεργάτη του και σεναριογράφο Ρόμπερτ Ρίσκιν ο οποίος είχε βαρεθεί να δίνονται τα εύσημα για τη δική του δουλειά στον Κάπρα. Μετά την ολοκλήρωση της ταινίας κι ενός σεναρίου που δεν ικανοποίησε το Ρίσκιν γιατί θεωρούσε ότι οι δεύτεροι χαρακτήρες δεν ήταν ολοκληρωμένοι (οι Σύκαμορ παρουσιάζονται ως καρικατούρες χωρίς ιδιαίτερη ουσία κι ο Τζέημς Στιούαρτ πολύ αδύναμος ως γιος των Κέρμπυ), ο Ρίσκιν εγκατέλειψε την Columbia. Παρ' όλα αυτά βρέθηκε ξανά υποψήφιος για Όσκαρ Καλύτερου Προσαρμοσμένου Σεναρίου κι η ταινία έφτασε την κορυφή του Box Office ως η πιο επιτυχημένη της χρονιάς.

Οι διαφορές τις ταινίας με το θεατρικό είναι αρκετές, οι κυριότερες των οποίων είναι η αναπηρία του παππού Βάντερχοφ την οποία επινόησαν ο Κάπρα με το Ρίσκιν λόγω της αρρώστιας του Μπάρρυμορ που τον είχε καθηλώσει σε αναπηρικό καροτσάκι, καθώς και η χρήση του κυρίου Πόππινς που αντικατέστησε τους χαρακτήρες κυρία Ουέλλινγκτον και μεγάλη δούκισσα του θεατρικού.

 Βραβεύσεις 
Η ταινία προτάθηκε 7 Όσκαρ το και βρέθηκε συνυποψήφια για Όσκαρ Καλύτερης Ταινίας μαζί με άλλα αριστουργήματα του κινηματογράφου όπως: Η μεγάλη χίμαιρα (La grande Illusion, 1938) του Ζαν Ρενουάρ, Τζέζεμπελ (Jezebel, 1938) του Ουίλλιαμ Ουάυλερ, Ρομπέν των δασών (The Adventures Of Robin Hood, 1938) και το Κολασμένες ψυχές (Angels With Dirty Faces, 1938) -και τα δύο του Μάικλ Κερτίζ- και αναδείχτηκε νικήτρια. Επίσης, χάρισε στο σκηνοθέτη Φρανκ Κάπρα το τρίτο του Όσκαρ Καλύτερης Σκηνοθεσίας μέσα σε 5 χρόνια, (είχαν προηγηθεί τα Όσκαρ για το Συνέβη μια Νύχτα (It Happened One Night, 1934) και για τον  Πρίγκηπα των δολαρίων (Mr. Deeds Goes to Town, 1936).

 Βραβεία Ακαδημίας Κινηματογράφου (Όσκαρ) 
Βράβευση:
Καλύτερης Ταινίας – Φρανκ Κάπρα
Σκηνοθεσίας – Φρανκ Κάπρα

Υποψηφιότητα:
Β΄ Γυναικείου Ρόλου – Σπρινγκ Μπάυϊνγκτον
Διασκευή σεναρίου - Ρόμπερτ Ρίσκιν
Φωτογραφίας - Τζόζεφ Ουόκερ
Μοντάζ - Τζην Χάβλικ
Ήχου - Τζον Π. Λιβαντάρυ

 Παραπομπές 

 Βιβλιογραφία 

 Εξωτερικοί σύνδεσμοι 


Κατηγορία:Αμερικανικές ταινίες της δεκαετίας 1930
Κατηγορία:Όσκαρ Καλύτερης Ταινίας
Κατηγορία:Ταινίες του 1938
Κατηγορία:Ταινίες παραγωγής Columbia Pictures
Κατηγορία:Αγγλόφωνες ταινίες
Κατηγορία:Ασπρόμαυρες ταινίες
Κατηγορία:Αμερικανικές ρομαντικές κωμικές ταινίες
Κατηγορία:Ταινίες βασισμένες σε θεατρικά έργα
Κατηγορία:Ταινίες των οποίων ο σκηνοθέτης κέρδισε Όσκαρ Καλύτερης Σκηνοθεσίας
Κατηγορία:Ταινίες με μουσική σύνθεση Ντιμίτρι Τιόμκιν
Κατηγορία:Αμερικανικές screwball κωμικές ταινίες